Norðbergseiði

Norðbergseiði er anna av tveimum eiðum í Hvalba, tað er tað norðara eiðið. Hvalbingar rópa tað Á Drátti. Fjallið Norðberg er beint norðanfyri Norðbergseiði, tað er haðani at staðarnavnið er komið. Norðberg er eisini ættarnavn í Hvalba. Norðbergseiði er á vestursíðuni á Suðuroynni, beint vestanfyri bygdina, koyrivegur er heilt vestur til eggina og stórt parkeringsøki er har. Veirar vóru settir upp í 2010 fram við eggini, so tað er tryggari at ganga har. Ein stórur klettur datt av berginum, sum er beint sunnanfyri Norðbergseiði, einaferð í 1980'unum, hann liggur har enn. Tað hoyrdist og ristingar føldist heilt heim í bygina, tá hendingin fór fram.

 Síging á Norðbergseiði 
Í 2009 byrjaðu nakrir menn úr Hvalba at bjóða elligamla føroyska siðin síging sum ferðavinnumál. Tað gekk væl og í 2010 varð hetta aftur roynt við góðum úrsliti. Fólk kunnu síga niður á sermerktu helluna við stabbagróti og síðan verða hálaði uppaftur. Onkuntíð er bátatúrur við sum ein eyka uppliving.

 Holið í helluni á Norðbergseiðinum 
Eitt hol er í helluni á Norðbergseiðinum, beint við vegin. Eitt høgt hegn er sett rundan um holið, so eingin er í vanda fyri at detta niður í holið. Til ber at síggja niður í Atlantshavið og niður á helluna við stabbagróti, sum er niðri við sjóvarmálan. 

 Bukkvald var á Norðbergseiði 
Áðrenn føroyingar fingu fasta skipan við at brenna alt burturkast á brennistøð, høvdu flestu størri bygdir sítt egna ruskpláss, har burturkast varð beint burtur. Hvalbingar brúktu Norðbergseiði til bukkvald, burturkast varð koyrt á bláman vestur av Drátti har, eins og tað varð gjørt í øðrum bygdum. Hetta er nú strangliga bannað, nú er staðið eitt vakurt stað, har fólk koma fyri at njóta vøkru náttúruna.

 Myndir 

 Keldur 

 Ávísingar úteftir 
 Hvalba.fo, heimasíðan hjá Hvalbiar kommunu.
 Siging.info, heimasíðan hjá Spf. Síging. 

Bólkur:Hvalba
Bólkur:Suðuroy